सास-ससुर की आज्ञा पाकर यशस्विनी सावित्री अपने पतिदेव के साथ चल दी। सत्यवान वन में लकडि़याँ काटने लगा। लकड़ी काटते-काटते परिश्रम के कारण उसे पसीना आ गया और इसी से उसके सिर में दर्द होने लगा। सत्यवान ने सावित्री से कहा, ‘कल्याणी! अब मैं सोना चाहता हूँ, बैठने की मुझ में शक्ति नहीं है।’ यह सुनकर सावित्री अपने पति का सिर गोद में रखकर पृथ्वी पर बैठ गई। इतने में ही उसे वहाँ एक पुरुष दिखाई दिया। वह लाल वस्त्र पहने था, उसके सिर पर मुकुट था और अत्यन्त तेजस्वी होने के कारण वह मूर्तिमान सूर्य के समान जान पड़ता था। उसका शरीर श्याम और सुन्दर था, नेत्र लाल-लाल थे, हाथ में पाश था और देखने में वह बड़ा भयानक जान पड़ता था। वह सत्यवान के पास खड़ा हुआ, उसी की ओर देख रहा था। उसे देखते ही सावित्री ने धीरे से पति का सिर भूमि पर रख दिया और सहसा खड़ी हो गई। उसका हृदय धड़कने लगा और उसने अत्यन्त आर्त होकर उससे हाथ जोड़कर कहा, ‘मैं समझती हूँ आप कोई देवता हैं, क्योंकि आपका शरीर मनुष्य-सा नहीं है। आप कौन हैं और क्या करना चाहते हैं?’ यमराज ने कहा- सावित्री! तू पतिव्रता और तपस्विनी है, इसलिए मैं तुझसे सम्भाषण कर लूँगा। तू मुझे यमराज जान। तेरे पति सत्यवान की आयु समाप्त हो चुकी है, अब मैं इसे पाश में बाँधकर ले जाऊँगा। यही मैं करना चाहता हूँ। सावित्री ने कहा- भगवन्! मैंने तो ऐसा सुना है कि मनुष्यों को लेने के लिए आपके दूत आया करते हैं। यहाँ स्वयं आप ही कैसे पधारे?